Predkladacia správa

	Na základe uznesenia porady vedenia ministra financií SR zo dňa 16.mája 2002 materiál sa predkladá na rokovanie Porady ekonomických ministrov.

Na  rokovanie vlády Slovenskej republiky sa materiál predkladá v zmysle Plánu práce vlády Slovenskej republiky na mesiac máj 2002.  Rovnako materiál je potrebné predložiť v tomto termíne na základe Plánu práce Rady hospodárskej a sociálnej dohody SR na I. polrok 2002 i na rokovanie tohto orgánu. 

	Predkladaný materiál analyzuje vývoj tvorby a použitia správnych fondov zdravotných poisťovní, Sociálnej poisťovne a Národného úradu práce. Pri spracovaní materiálu sme vychádzali z údajov poskytnutých týmito inštitúciami.

	Skutočný prídel do správnych fondov u analyzovaných subjektov predstavuje za roky 1998-2000 sumu cca 16,7 mld. Sk, predbežnú skutočnosť za rok 2001 5,7 mld. Sk a rozpočet roku 2002 6,7 mld.  Sk. Podľa jednotlivých druhov výdavkov (nákladov) skutočne sa použilo prostredníctvom správnych fondov za roky 1998-2000 15,9 mld. Sk, v roku 2001 sa očakáva použiť 6,4 mld. Sk a rozpočet na rok 2002 predstavuje celkovú sumu 6,4 mld. Sk.     

Materiál je informatívneho charakteru, nelegislatívnej, resp. nekoncepčnej povahy, obsahujúci faktografické údaje inštitúcií verejných fondov a nezasahuje do pôsobnosti iných orgánov, ani z neho nevyplývajú týmto orgánom nijaké úlohy. Navrhovaným záznamom z rokovania vláda SR berie  materiál  na vedomie. Vzhľadom na uvedené Ministerstvo financií SR  materiál predkladá  na rokovanie vlády bez medzirezortného  pripomienkového konania. 

Predkladaný materiál  nezakladá nároky na štátny rozpočet ani na rozpočty verejných fondov.  Rovnako z neho nevyplývajú nároky na zamestnanosť.